Nu kan gravide og ammende blive vaccineret mod corona, men gravide Henriette Adelheid Boldt mener, at der mangler viden om, hvad vaccinen gør ved netop den gruppe.

Det er svært at sætte ord på, hvad der er størst. Maven - eller glæden - ved endelig at være blevet gravid. I syv år har Henriette Adelheid Boldt fra Sulsted forsøgt at blive gravid sammen med sin forlovede, som hun har været sammen med i 11 år. Efter at have forsøgt i to år uden held måtte de erkende, at de havde brug for hjælp, og nu er det langt om længe lykkes at blive gravid gennem reagensglasbehandling. Derfor føler hun og hendes mand, at de skal passe ekstra godt på moren og barnet, og det er blandt andet grunden til, at hun ikke vil have et stik med coronavaccinen, mens hun er gravid. - Det er en nødvaccine. Jeg synes ikke, der er forsket nok i, hvad den gør ved gravide og ammende, siger Henriette Adelheid Boldt og stiller spørgsmålene: - Skader den? Skader den ikke? Og går den i moderkagen? Passer ekstra meget på Henriette Adelheid Boldt er ikke generel modstander af at blive vaccineret mod corona, men på grund af hendes graviditet frygter hun, hvad vaccinen vil betyde for hende og for barnet. Det er ikke bare inden for den nærmeste fremtid. Hun vil gerne vide, om vaccinen kan påvirke hende og hendes barns kroppe om fem eller om 10 år. - Jeg synes ikke, at det er forsvarligt. Jeg har brug for fakta og viden om eventuelle bivirkninger, som gravide kan opleve, siger Henriette Adelheid Boldt, der sammen med hendes forlovede fortsat passer ekstra godt på, når de færdes blandt andre. De bærer stadig masker i det offentlige, selvom det flere steder ikke længere er et krav. De får ofte lavet kvik- og PCR-tests, og så sørger de for at holde afstand, når de er sammen med andre. Frygter mulige konsekvenser De frygter nemlig, hvad coronaen kan betyde for moren og barnet, og sammen med flere andre gravide frygter de også, hvad vaccinen kan have af indflydelse på deres liv. - Jeg er med i flere Facebook-grupper, hvor kvinder stiller spørgsmål til vaccinen: Hvad gør den ved os? Skader den fertilitetsbehandlingen? Spørger de, siger Henriette Adelheid Boldt. Om bare tre uger skal hun føde, og så skal hun i gang med at amme sin nye datter. Lige nu ved hun ikke, om hun vil sige ja tak til en vaccine, når hun er færdig med at amme. Der skal mere viden til, lyder det fra Henriette Adelheid Boldt. - Jeg vil gerne have barn nummer to, og jeg frygter, om vaccinen kan få indvirkning på det, siger Henriette Adelheid Boldt.